რელიგია ინდოეთში
რელიგია ინდოეთში - რელიგიური პრაქტიკების ერთობლიობა ინდოეთის ტერიტორიაზე. ინდოეთის სუბკონტინენტი მსოფლიოს უდიდესი რელიგიებისგან ოთხი რელიგიის სამშობლოა; კერძოდ ინდუიზმის, ბუდიზმის, ჯაინიზმის და სიქხიზმის. 2011 წლის აღწერის მონაცემებით, ინდოეთის მოსახლეობის 79,8% ინდუიზმს მისდევს, 14,2% ისლამს, 2,3% ქრისტიანობას, 1,7% სიქხიზმს, 0,7% ბუდიზმს და 0,4% ჯაინიზმს. ზოროასტრიზმს, სანამაჰიზმს და იუდაიზმს ინდოეთში ასევე გრძელი ისტორია აქვს და თითოეულ მათგანს რამდენიმე ათასი ინდოელი მიმდევარი ჰყავს. ინდოეთში ცხოვრობს მსოფლიოში ზოროასტრიზმის მიმდევრების ყველაზე დიდი რაოდენობა, მიუხედავად იმის, რომ ეს რელიგია სპარსეთში წარმოიშვა [1]. ინდოეთის ისტორიის განმავლობაში რელიგია ქვეყნის კულტურის მნიშვნელოვანი ნაწილი იყო. რელიგიური მრავალფეროვნება და რელიგიური ტოლერანტობა ქვეყანაში დამკვიდრებულია როგორც კანონით, ასევე წეს-ჩვეულებებით. ინდოეთის კონსტიტუცია რელიგიური თავისუფლების უფლებას ყოველი ადამიანის ერთ-ერთ ძირითად უფლებად აღიარებს. მსოფლიოში ინდუიზმის მიმდევრების 94% ინდოეთში ცხოვრობს [2]. ინდოეთში მდებარეობს ინდუისტური სამლოცველოების უმეტესობა. დასავლეთის ქვეყნებში პოპულარული გახდა ინდური რელიგიების ისეთი ელემენტები, როგორც იოგა, მედიტაცია, აიურვედული მედიცინა, მკითხაობა, კარმა და რეინკარნაცია. ინდოეთის სუბკონტინენტი ასევე შეიცავს მსოფლიოში მუსლიმთა უდიდეს მოსახლეობას, მთლიანი მუსლიმების დაახლოებით მესამედი სამხრეთ აზიაში ცხოვრობს. 2050 წლისთვის პროგნოზირებულია ინდოეთის მაჰმადიანი მოსახლეობის გაზრდა 311 მილიონამდე, ინდონეზიის გადასწრება და მსოფლიოს პროცენტულად უდიდესი მუსლიმი მოსახლეობის ადგილის დაკავება, თუმცა ინდოეთის მოსახლეობა შეინარჩუნებს ინდუისტთა უმრავლესობას (დაახლოებით 77%) [3].